Die Gereformeerde kerk Andeon is ’n gemeente van die Gereformeerde Kerk (GKSA) in die noordweste van Pretoria wat tot 1980 bekendgestaan het as die Gereformeerde kerk Pretoria-Booysens. Die gemeentegrense sluit, buiten die gelyknamige woonbuurt, ook Booysens, ’n gedeelte van Claremont en Kirkney in. Einde 2001 was hier 280 belydende en 89 dooplidmate, wat tot einde 2014 afgeneem het tot onderskeidelik 202 en 54. 'n Jaar later was dit 195 en 46. Die Gereformeerde kerk Andeon is op 28 November in die GKSA se eeufeesjaar (1959) van die Gereformeerde kerk Daspoort afgestig onder die naam Pretoria-Booysens. Aan die begin is dienste gesamentlik met Daspoort in hul kerkgebou gehou, maar later het Andeon oorgeskuif na die saal van die Laerskool Tuinrand. In 1961 het die gemeente sy eie gebouekompleks in Attiestraat begin bou en dit op 15 September 1962 in gebruik geneem. Hierdie A-raam-struktuur het groot gekleurde vensters voor en aan die kante wat tot op die grond afkom, ’n tipiese kappiekerk. Die Gereformeerde kerke Springs-Oos en Middelburg, Mpumalanga het later van die bouplanne oorgeneem.